"Kahle-kahle ndzi vile na xiphiqo. Nkarhi hinkwawo a ndzi nga swi tivi leswaku a ndzi n'wana N'wa-Bilankulu. Hi minete ya yena yo hetelela, loko se a hundza emisaveni u ndzi vitanile, a ndzi tivisa leswaku a ndzi nga ri n'wana wa yena. Ku ri kona ndzi nge mahlo hahlu! Loko a heta ku vula sweswo u lo lova. Ndzi lavisisile na ku lavisisa leswaku ndzi n'wana mani, ndzi ya fika na le purasini, va ndzi rhumela laha ka n'wina. Va ku n'wina mi fanele mi swi tiva." N'wa-Nekhavhambe a languta Misaveni exikandzeni, a languta hansi. A miyela! Ku ku whi! "Ndzi kombela mi ndzi byela manana! Ndzi n'wana mani" Ku tshikelela Misaveni. "I mani loyi a nga ku rhumela ka mina" Ku vutisa N'wa-Nekhavhambe, a khanyanisile xikandza. A languta Misaveni exikandzeni, a tlhandlekile mavoko emilengeni, ma khoma matsolo ya yena. "Ku na manana un'wana va nge i N'wa-Mathonsi. Hi yena a nga hi byela," ku hlamula Misaveni. Va miyela nakambe. Misaveni a swi vona leswaku a va nga ta fika helo na N'wa-Nekhavhambe loko va tshamela ku miyelelana. O tirhisa marito ya N'wa-Nekhavhambe. "Mi nga ndzi chavi. Ndzi byeleni hinkwaswo. Ndzi tekeni tani hi n'wana wa n'wina." N'wa-Nekhavhambe a n'wayitela. "Kasi u na misavu ka Misaveni!" Misaveni xi hlekanyana. Xi swi vona leswaku ku endla misavu swi ta endla leswaku N'wa-Nekhavhambe a va kahle, a kota ku hlamusela. "Ndzi byeleni manana!" N'wa-Nekhavhambe a luma nomo wa le hansi. A hefemulela henhla. "Mana wa wena a nga hembi Misaveni." "Hi swona!" Ku seketela Misaveni, a ringeta ku n'wi tiyisa leswaku a hlamusela. "A wu n'wana wa yena wa ngati. U n'wana wa yena wa mpandzwa." Xikan'we-kan'we Misaveni xi tsundzuka mudyondzisi wa xona Phakela loko a ku 'Mpandzwa a wu tswali n'wana.?